Video: Vatikaan verduidelik oor pous-voorval | Maroela Media
Pous Franciskus het Woensdag (27 Maart 2019) toegelaat dat Suster Maria Concetta Esu sy hand soen tydens sy weeklikse oudiënsie op St. Pietersplein. (Foto: Andrew Medichini/AP)
Die Vatikaan moes Donderdag mooi verduidelik nadat pous Franciskus gelowiges warm onder die kraag gehad het oor 'n voorval wat vroeër vandeesweek in Loreto aan Italië se Adriatiese kus afgespeel het.
Beeldmateriaal van die pous wat telkens sy hand wegruk wanneer mense probeer om sy ring te soen, het wyd kritiek uitgelok met kritici wat sê hy verwerp kerklike tradisie. Die voorval het Maandag plaasgevind tydens die pous se besoek aan die bedevaartsplek van die maagd Maria in Loreto.
Alessandro Gisotti, woordvoerder van die Vatikaan, het egter gesê die pous se optrede was geensins bedoel as 'n koue skouer vir kerklike tradisie nie. "Die pous het my vertel die rede is baie eenvoudig: higiëne," het Gisotti gesê. "Wanneer daar lang rye van gelowiges is, … wil hy vermy dat kieme versprei deur mense wat almal sy hand op dieselfde plek soen."
Meer as 100 mense het in Loreto bymekaargekom om hul respek aan pous Franciskus te betoon. Toe mense aan die einde van die seremonie een vir een voor die pous kom buig om sy ring te soen, het hy telkens sy hand vinnig weggetrek wanneer hulle dit probeer doen.
Gisotti het gesê die pous het geen probleem met die ring-soen-tradisie wanneer hy klein groepe of individue ontmoet nie, byvoorbeeld die sendelingnon wat Woensdag tydens sy oudiënsie op St. Pietersplein sy ring gesoen het.
Pous Franciskus verbind homself nie streng tot stiptelike protokol nie en het 'n relatiewe liberale pastorale benadering, met sy fokus meer op genade as doktrine. Dit maak hom dikwels 'n teiken van bitter verbale aanvalle deur konserwatiewe Rooms-Katolieke.